NTNUs litteraturpris

NTNUs litteraturpris er en pris som deles ut årlig, og alternerer mellom et faglitterært og skjønnlitterært verk. Den ble første gang utdelt i oktober 2017. Prisen er ledd i NTNUs satsing på samarbeid med kulturinstitusjoner i Trondheim og Trøndelag. NTNU har gjennom denne satsingen en samarbeidsavtale med Litteraturhuset i Trondheim. Avtalen omfatter at deler av den økonomiske støtten fra NTNU settes av til NTNUs litteraturpris. Den skjønnlitterære prisen deles ut under Trondheim litteraturfest. Denne festivalen er resultat av et samarbeid mellom Trondheim folkebibliotek, Litteraturhuset i Trondheim og NTNU. Den faglitterære prisen deles ut under Sakprosafestivalen i Trondheim, som arrangeres av Litteraturhuset i Trondheim på oppdrag fra Norsk faglitterær forfatter- og oversetterforening.

Litteraturprisen skal gå til et norskspråklig verk av høy litterær kvalitet. Verket skal være utgitt i løpet av de to foregående år, og det skal være skrevet av en nålevende forfatter med tilknytning til Trøndelag. Juryen består av to medlemmer fra litteraturhuset, to fra NTNU og ett fra Forfattersentrum Midt-Norge.

Prisen består av 20 000 NOK, samt et diplom. I 2020 ble prisen delt på to mottagere, som fikk halve beløpet hver.

Prismottagere 

 2017: Sara Sølberg, for Seismiske smell (roman).
 2018: Maria Berg Reinertsen, for Reisen til Bretton Woods (sakprosa, moderne økonomisk historie).
2019: Arild Vange, for Livet i luftene : fortelling. Sang (roman).
2020: Erik Stenvik, for Bondevett (sakprosa).
2020: Mirjam Sorge Folkvord og Brian Cliff Olguin, for Bygården (sakprosa).
2021: Erlend Skjetne for Skare (diktsamling).
2022: Torgeir Ekerholt Sæveraas for Wehrmacht i Norge.
2023: Carl Frode Tiller for Flukt (roman).

Referanser 

Norske regionale litteraturpriser
Utmerkelser ved NTNU